Geveg by nagklub lei glo tot jong man se doodCarl Schoombie. Foto: Facebook Kapt. FC van Wyk, woordvoerder van die polisie, het gesê Schoombie het saam met vriende by ŉ nagklub in Claremont gekuier toe ŉ geveg uitgebreek het, maar hy was glo nie daarby betrokke nie en het daarna die klub in ŉ taxi verlaat. Volgens Van Wyk is die taxi in die rigting van Rondebosch deur ŉ ander voertuig van die pad af gedruk. Die twee insittendes van die voertuig was glo ook vroeër die aand by die nagklub. Die twee het Schoombie en sy vriende glo daarvan beskuldig dat hulle die geveg begin het. Schoombie en sy vriende het glo herhaaldelik gesê hulle was nie betrokke nie, maar is nogtans erg aangerand. Schoombie het ernstige kopbeserings opgedoen en is na ŉ hospitaal gehaas. Hy is vroeg Woensdagoggend oorlede. “Die polisie ondersoek ŉ saak van moord. Niemand is nog in hegtenis geneem nie.” Die bestuur van die Tiger Tiger-nagklub, waar Schoombie en sy vriende gekuier het, het intussen gesê hulle is platgeslaan deur die nuus van sy dood. “Die oortreders is vermoedelik dieselfde mense wat uit die klub verwyder is nadat hulle moeilikheid gemaak het.” Volgens die klub was Schoombie nie by die geveg betrokke nie. “Tiger Tiger het al die beeldmateriaal van kringtelevisiekameras aan die polisie oorhandig en sal op enige manier saamwerk om te verseker dat geregtigheid geskied.” Schoombie was volgens berigte ‘n student aan die Universiteit Stellenbosch (US). Schoombie se broer, Lee, het intussen op Facebook hulde aan sy broer gebring. “My broer, my vriend, my bloed, my mentor vir altyd! Moenie bekommer oor ma, pa en Jade [hul suster] nie, ek sal vir die res van my lewe na hulle omsien. Hulle is in my vesting. Niks in hierdie wêreld sal aan hulle raak nie. Ek is so lief vir jou. Ek kan jou reeds in my hart voel! Ek het nou my en jou krag. Ek is onkeerbaar! Jou nalatenskap sal van vandag af in my voortleef. Ek is lief vir jou!!!” Enigiemand met inligting oor die voorval, word versoek om konst. Siya Gqamana, die ondersoekbeampte, te kontak by 073 960 9266 of Crime Stop by 08600 10111.